정조 3년
己亥三月十五日辰時。上御熙政堂。朝講次對同爲入侍時。領事金尙喆。知事李徽之。特進官鄭尙淳。參贊官洪國榮。特進官鄭民始。侍讀官李度默。檢討官鄭志儉。大司憲徐有慶。獻納李命勳。假注書徐鼎修。記事官李信祜鄭東浚。左議政徐命善。判敦寧具善復。判中樞徐命膺。行知敦寧具允鈺。行司直李重祜。刑曹判書尹東暹。行副司直金孝大。江華留守洪樂純。右參贊權噵。戶曹判書金華鎭。行副司直柳戇。行左承旨李義翊。事變假注書宋文述。以次進伏訖。上講論語第五卷。讀前受音。自廐焚子退朝曰。止非祭肉不拜。度默進講。自寢不尸居不容。止三嗅而作。上又讀新受音訖。度默曰。民雖至愚至賤。卽是邦國之本。而王者所天也。以獻民數。則王必拜受見之。可知王者之必敬斯民也。王者位尊勢高。若可以肆志於民上。而聖王則不然。故曰可畏非民。曰顧畏于民岩。其可敬而不可忽。可畏而不可慢。有如是矣。夫子雖非王者。敬之猶如比。況人君之以民爲天者。若以夫子式負版之意。存諸胸中。則克敬克畏。凡所以保民之政。自可以靡不用極。以此加勉。區區之望也。志儉曰。凡此數條。其事各異。而要不出於敬之一字。故各條之註。亦輒擧敬字矣。聖人一理渾然。泛應曲當。固非勉强爲敬。而聖心自然莊敬。故發而中節。曲盡如此。儀禮三百。曲禮三千。亦一言而蔽之曰敬。良以此也。鄕黨雖善記聖人。而亦有所不能遍記者。學聖之道。只就所記而學之。則於其所不記者。有所窮矣。不若直學聖人之敬。無少間斷。則應事中節。自可以前後一揆矣。敬之一字。爲聖學宗旨。聖賢論說。不患不備。而就聖人躬行處體認。尤爲切近。深加聖意。區區之望也。上曰。所陳俱好矣。領事知事及特進官參贊官。亦陳文義。可也。尙喆曰。鄕黨一篇。只書聖人居鄕之節。則其與帝王之學。似有所不同。而第聖賢學問之工。只如是而已則可矣。今我殿下。必於此推類而思。體驗而行之。則工夫有自得之效。而聖學臻日新之休矣。伏願體念焉。上曰。卿言好矣。徽之曰。以寢不尸居不容章觀之。可見聖人於燕居幽獨之時。動靜語嘿。莫不中節。而誠敬之工。無少間斷矣。伏望於此留神焉。尙淳曰。領事知事及上下番儒臣。所陳文義。皆甚切實。臣於此別無可達之辭矣。民始曰。諸臣旣皆敷陳。如臣膚淺之見。實無文義之可達者矣。國榮曰。臣亦別無可陳文義。而領事所達之言。誠好矣。此篇不過聖人鄕黨之事。則似無關於帝王之學。然而後世如欲學聖人之道。則其着近下手處。莫過於此一篇矣。故程子曰鄕黨畫出聖人。蓋聖人之動語默。莫不載錄於此。而千載之下。可以想見其規模氣像矣。伏願殿下。必以聖人之一動一靜。反而驗之於身心。推之於事爲。其於入宗廟之時。不必曰肅敬之心。比聖人何如也。其於臨朝廷之時。則必曰寅畏之心。比聖人何如也。至於衣服飮食之節。燕居幽獨之際。皆以聖人爲準。則而言或有一事一毫之不合於聖人者。久久歲熟。自然合道。此所謂前聖後聖。其揆一也。更望益加體念焉。上曰。卿言甚好。當體念矣。上曰。臺臣亦陳文義。可也。有慶命勳曰。臣等別無可以仰達者矣。上曰。鄕黨一篇。分爲十七節。大體事上接下。在朝居鄕。宗廟朝廷。吉凶賓相。祭祀朋交。衣服飮食之節。莫不載錄。而究其本。則卽一敬字。然若論聖人用工夫處。則許多句節中。必於何處看得耶。志儉等曰。論其大體。則不出一敬字。而到於用工處。則許多句節之中。實未可的知矣。國榮曰。聖人一理混然。泛應曲當。動靜云爲。莫不中節。論其大體。固不出於誠敬。而至於燕居幽獨之時。尤可見其用工處矣。上曰。此篇首言居鄕在朝言貌之不同。次言事上接下。禮節之各異。次言爲儐相之事。次言聘鄰國之禮。次言衣服飮食之制。次言事君交人之道。次言容貌辭色之變。節節應接。皆有歸屬。而至如廐焚不問馬之章。觀其文勢。旣無襯屬。且席不正不坐之文。旨意尤甚緊切。而圈而別之。上不屬於飮食之制。下不接於居鄕之節。有若錯簡。當時門人之記錄。必有首尾次序之照應。而今此二章之無所統屬。不無可訝矣。經筵諸臣。各陳所見。可也。度默曰。廐焚之章。實未敢詳知。而至於席不正不坐大文。似是居鄕中一事矣。志儉曰。此非作者之文。故章句之間。似不必皆有歸屬。而此一節誠有所未解矣。徽之曰。隨事記錄之際。似未及定其次序。而適然書入矣。上曰。蔬食菜羹必祭之祭字。侍食於君君祭之祭字。其義別無異同乎。志儉曰。祭飯之義則同矣。國榮曰。必祭與君祭之祭字。均是祭飯之意。而其於節次之間。似不無文同而意異處矣。上曰。各種飮食。旣皆祭之。則當合置於一器乎。散置於各器乎。徽之曰。似當置之各器矣。上曰。聖人日用動靜之間。雖甚微細之事。亦皆有法。自然合理。必無窒礙難行之端。而今以祭飯之義見之。每種飮食。祭於各器。則許多器皿。亦豈人人所可辦備乎。國榮曰。古禮節次。旣未可詳知。亦不敢臆對。而大體以意推之。若是貧乏之人。則其所祭之饌。初旣不多。又何必用許多器乎。度默曰。置之豆間之地。則似不必用器皿矣。上曰。古人席地而坐。則其將祭飯於豆間之席上乎。此等文義。雖是些少節目間事。而聖人之一動一靜。莫不爲法於天下後世。則所當極而深解。不可泛看而忽之也。國榮曰。聖敎誠然矣。此等文義。謂以微細。如或泛看。則是豈學聖人之道哉。雖於字句之上。節目之間。必爲反復討論。講其微意。則其於省察之中。亦必有體驗之功矣。上曰。玉堂下番所陳敬字之說。誠好矣。和嚴得中。動靜合理。至於日用萬事。泛應而曲當。無往而非正者。莫非敬底工夫矣。尙喆曰。敬是徹上徹下之工矣。國榮曰。臣適有所懷。故今登筵。敢此仰達矣。國榮曰。洪啓迪金雲澤。俱以淸操雅望。未究厥施。而冤死於辛壬間矣。此實善類之所同嗟惜者。若其本末。實無愧於四大臣矣。先朝已卽贈職。而未及贈謚。此兩人合有一體易名之典矣。上曰。所奏好矣。依此爲之。可也。國榮曰。故奉事金福澤。冤死於庚申間。而其辛壬事。與贈參議金省行。亦相似矣。先朝卽爲洗冤復官。且屢發感念之敎於筵席矣。追施之典。不可不施於此人。依金省行例。贈秩錄孤好矣。下詢大臣處之。何如。上曰。大臣之意。何如。尙喆曰。此在先朝或已贈職。或已復官。今此國榮所達。誠宜允從矣。命善曰。國榮所達。俱是公議所在。揆以愍恤之義。宜有褒贈之典矣。上曰。所奏好矣。依此爲之。可也。出擧條上曰。次對諸臣進前。尙喆命善進伏曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。此黃海監司徐有寧狀啓也。備陳麥嶺尙遠。春窮轉甚。乏糧廢農之狀。仍以爲各邑留庫中四萬五千五百石。特許加分事。令廟當稟旨分付矣。此所請之數。不過留庫中三分之一。依狀請擧行之意。分付。何如。上曰。依爲之。出擧條尙喆曰。此京畿監司鄭一祥狀啓也。以爲設賑邑。依傳敎卽已加分。而其餘列邑被災。別無彼此。道內留庫十四萬石零中。限折半特許加分事。請令廟堂稟旨分付矣。聞京外市直。近益低下。畿內民事。亦甚可悶。此時接濟之道。方農種糧之資。惟在分糶一事。有不可膠守常例。依狀請擧行之意。分付。何如。上曰。依爲之。出擧條尙喆曰。此咸鏡監司趙㻐狀啓也。備陳春窮轉甚。民勢益急之狀。仍請尤甚邑田稅米及奴貢米。限秋成停退事。令廟當稟旨分付矣。奴貢米之停退。使之依狀請擧行。而至於田稅。雖不過尤甚邑。係是惟正之供。從前處分。多出特敎。自下有不敢直請許施矣。上曰。依爲之。田稅事。旣有一二近例。許令停退。可也。出擧條尙喆曰。諸道虎患。近益不止。囕人之狀。前後相續。而捉虎之報。極其間闊。兵營與討捕使之不勤擧行。誠極寒心。別加申飭。使之多般獵捉。俾有爲民除害之實效。何如。上曰。依爲之。玆事予亦曾欲下敎而未果矣。不特申飭而止者。考其勤怠。論其賞罰。斷不可已也。以此自備局另加嚴飭諸道。且外邑規例。各自不同。慶尙左兵營外。只啓虎囕之狀。不啓捉虎之事。事甚疎忽。此後依慶尙兵營例。着實狀聞事。一體知委。可也。出擧條尙喆曰。義烈墓懿昭墓。乃是城闉咫尺之地。只緣火巢經界。周遭闊大。樹木長養。去益鬱密。近來虎豹。無日不作。挭城外居民。不能怗息。江村去來。間多阻絶。聽聞旣極憂悶。事勢宜有變通之限。以垓子內外。非有關係於衛護墓所。而不緊樹木之蔓延成林者。令京兆禮曹堂上。看審其形便。酌定界限。從便芟剪。以爲防患除害之道。恐不可已。敢此仰達矣。上曰。依爲之。出擧條國榮曰。兩處墓所。同一垓子。而山高谷深樹木茂密。都城咫尺之地虎豹橫行。三門之外。閭巷之間。爲患非細。且都民之生計。專資於三江。而近緣虎患。晨夕之際。不敢往來云。此甚可㦖。大臣所達誠是矣。上曰。訓將旣帶漢城判尹。與禮尙同往墓所看審後。商量便宜。定其疆界。可也。國榮曰。訓將奉審之行。當仍佩往來乎。上曰。唯。上曰。今番看審。定其疆界後。火巢之外。空閑之地。則許民耕食。亦似無妨矣。善復曰。樹木禁養之前。本皆沃土。今若更定經界。而許民耕食。則必好矣。上曰。數十年來後苑之中。亦或有虎患矣。尙喆曰。古史或有虎入城中之說。後人所見。似若變怪。而數十年以來。城闉咫尺之地。多有禁養之地。連山跨岡。樹木長養。已作虎豹之藪。則時或闖入於禁苑。固其勢也。上曰。然矣。尙喆曰。判義禁李重祜。本府議讞旣有難。同義禁鄭民始。所管他務。亦方多事。竝姑許遞。何如。上曰。依爲之。出擧條上曰。弘錄近久不爲矣。命善曰。三年一次。雖是古例。而近來則太爲間闊矣。尙喆曰。先朝間或年年。或一年二次爲之矣。上曰。以弘錄之久不擧行。近來玉堂。每患苟艱矣。命書傳敎曰。堂錄久不爲之。經幄不備。副提學今日政差出。使之斯速擧行。上曰。文武官相接之禮。果爲磨鍊節目乎。尙喆命善曰。有難卒次爲之。故方欲博詢事例。詳悉便否後。定其節目矣。上曰。節目必爲詳定磨鍊。俾無後弊。可也。訓將旣是武臣之領袖。則今此節目磨鍊之時。與論其可否。使許多武弁。得免抑鬱之嘆。可也。命善曰。實錄堂上蔡濟恭李性源。纔已敍用。竝還差金華鎭。本職係是劇務。有難竝責以撰修之役。今姑減下。其代。李秉模復命不遠。更爲差下。吳載純移拜外任。代以行副司直金魯鎭差下。何如。上曰。依爲之。出擧條上曰。江華留守進前。樂純進伏。上曰。旣已移設統禦營。則設施所入物力。將何以辦備乎。樂純曰。遠外之事。實難坐而遙度。當於下往後。詳量財力之多寡。事勢便否。更爲稟達矣。上曰。江都內庫物種。自京送置者。從前甚多矣。近年以來。間不免還爲取用。故漸漸耗縮。今至空虛。且不能着實看守。多有頹圮雨漏處云。卿今下去之後。審察事宜。各別設施。亦定其看守之人。俾免如前等棄之弊。可也。樂純曰。臣當親爲看審。而另思措置之道矣。上曰。看審後。形止爲先上聞。可也。樂純曰。旣有言端。敢此仰達矣。江華北一場。本是江華之所句管。而中間見奪於司僕。又轉而見失於宮房。今旣還入官家。則不必更屬司僕。仍舊還給於江都。則庶有補於物力。而第當下去商量後。更稟達矣。上曰。看審後更達。可也。命膺曰。南漢城役。分授於城內將校。使之齊奏衆力。而每朔三次射會時。停役可悶。南漢射會。限畢役間。姑爲停止。何如。上曰。依爲之。出擧條命膺曰。本廳右別將黃仁煐。初旣看審城堞中。又與聞經紀。稔知此事始末。日後亦不可不使之往來。察工役之勤慢。而續續狀聞。事近煩屑。除狀聞往來。何如。上曰。依爲之。出擧條命膺曰。山城內外五步之間。樹木陰翳。女堞頹圮。職由於此。故判書李箕鎭。爲南漢留守時。筵稟斫伐。而年久之後。樹木又復蓊鬱。甚妨城堞。一依京城例。內外五步樹木。使之芟薙。何如。上曰。依爲之。出擧條命膺曰。城堞修改之事。今雖責成於府尹。然其策應董飭。不可不自京廳照管。而臣是書生。此等之事。實素昧昧。必得鍊習戎務者。置諸亞將然後。凡事可以相議。御管中軍李邦一。移擬於本廳中軍。何如。上曰。依爲之。出擧條東暹曰。海州殺獄罪人李宜蕃。自本道捧決案馳啓。所當依例報政府詳覈。而考其啓本。只謄承服及決案招辭。元文案不爲載錄。前頭詳覈時。將無所考據。奏御文字。殊欠疎略。道臣推考。元啓本還爲下送。使之更爲具格啓聞。何如。上曰。依爲之。出擧條上曰。臺臣進前。有慶命勳度默志儉進伏曰。請亟寢鄭致達妻。減死安置之命。夬正王法。以洩神人之憤。措辭見上上曰。不允。有慶等曰。請放歸田里罪人金相福。亟令王府。拿鞫嚴問。快正王法。措辭見上上曰。不允。有慶等曰。請還寢遠竄罪人韓翼謩。金五草記勿施之命。仍施遠竄之典。措辭見上上曰。不允。有慶等曰。請黑山島定配罪人龜柱。亟加嚴鞫。快正王法。措辭見上上曰。不允。有慶命勳曰。請濟州牧移配罪人敬彬。熊川縣定配罪人成運。亟令王府。更爲設鞫得情。措辭見上上曰。不允。有慶等曰。請彦衡養遂獻遂。竝令王府。設鞫嚴問。措辭見上上曰。不允。有慶等曰。請還寢會遂絶島定配之命。仍令王府。嚴鞫得情。措辭見上上曰。不允。有慶等曰。請還寢李觀源定配之命。仍令王府。嚴鞫得情。措辭見上上曰。不允。有慶等曰。請遲晩後物故罪人啓能。亟施拏籍之典。措辭見上上曰。不允。有慶等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上上曰。不允。有慶等曰。請物故罪人志恒之支屬應坐者。絶島散配。措辭見上上曰。不允。有慶曰。請大靜縣爲奴罪人金壽賢。依律處斷。措辭見上上曰。不允。有慶曰。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。措辭見上上曰。不允。有慶曰。請梁山郡定配罪人錫達。依律處斷。措辭見上上曰。不允。有慶曰。請削黜罪人金漢耆。亟施竄配之典。措辭見上上曰。不允。有慶曰。請海南縣竄配罪人金載順。亟令王府。設鞫嚴問。措辭見上上曰。不允。有慶曰。請三水府定配罪人洪達洙。亟令王府。更加嚴鞫。依律處斷。措辭見上上曰。不允。有慶曰。請長鬐縣遠竄罪人聖中。亟令王府。設鞫嚴問。期於得情。快正王法。措辭見上上曰。不允。有慶曰。請削版罪人有臣宗甲義駿。竝令王府。設鞫嚴問。依律處斷。措辭見上上曰。不允。有慶曰。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。措辭見上上曰。不允。有慶曰。諸楸子島定配罪人趙嵎。亟寢配處之命。仍令王府。設鞫得情。快正王法。措辭見上上曰。不允。有慶曰。請旌義縣減死安置罪人興老。亟寢酌處之命。仍令王府。設鞫得情。快正王法。措辭見上上曰。不允。有慶曰。請薪智島荐棘罪人瑩中。設鞫嚴問。快施當律。措辭見上上曰。不允。有慶曰。請濟州牧定配罪人後樂。亟令王府。更加嚴鞫。期於得情。措辭見上上曰。不允。有慶曰。請慶源府定配罪人鳴遠。依律處斷。措辭見上上曰。不允。有慶曰。請物故罪人德泰支屬應坐者。一一査出。絶島散配。措辭見上上曰。不允。有慶曰。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。措辭見上上曰。不允。有慶曰。當賊虎誣變之上也。鏡檀諸凶。奇貨於三手之凶言。必欲羅織證成。危動不敢言之地時。墨世卽大殿水剌間宮人。而年纔十六。以其幼弱。易於誘脅。拿致嚴鞫。備經毒楚。勒令誣服。而墨世慷慨悲憤。以死明其不然。若使墨世。不勝杖亂言。當日宗社之危急。尙忍言哉。此固烈士勇夫之所難能。而稚齡宮婢。尙能爲之。尤豈不忠且烈哉。惜其族屬。今無存者。無處施賞。請訪其遺址。特立棹楔以褒之。少慰九地之幽烈。且動爲人臣盡分於事君者之義。上曰。依啓。有慶曰。畫師秦再奚。當虎賊勳畫之日。苦辭不執筆。鏡黨威喝之。再奚曰。此手已畫先大王御容。安忍更畫虎龍乎。遂至罪汰而不少挫。事載政院日記中。凜凜照人耳目。聞其孫出身而窮不自存云。請令該曹及軍門。俾給相當薄料。少酬再奚忠義。上曰。依啓。命勳曰。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。命勳曰。請爲奴罪人河翼龍金重得。亟命王府。設鞫得情。快正王法。措辭見上上曰。不允。命勳曰。請海南縣定配罪人李弘濟。亟令王府。設鞫嚴問。措辭見上上曰。不允。命勳曰。請海南縣竄配罪人金載順。亟令王府。設鞫嚴問。措辭見上上曰。不允。命勳曰。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。命勳曰。請還寢福氷酌處之命。依侓處斷。措辭見上上曰。不允。命勳曰。請海美縣定配罪人申光復。更令王府。嚴鞫得情。措辭見上上曰。不允。命勳曰。請金甲島爲奴罪人克觀。古今島爲奴罪人克泰。泗川定配罪人萬赫。更令王府。嚴鞫得情。快正王法。措辭見上上曰。不允。命勳曰。請定配罪人具翼遠。亟寢酌處之命。仍令王府。嚴鞫得情。快施當律。措辭見上上曰。不允。命勳曰。請減死安置罪人大燮。亟寢酌處之命。仍令王府。設鞫得情。快定王法。措辭見上上曰。不允。命勳曰。請減死罪人弼海。亟寢酌處之命。仍令王府。設鞫得情。快正王法。措辭見上上曰。不允。命勳曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。不允。命勳曰。請恒善支屬。亟命散配。日謙兄弟。竝投絶島。以嚴隄防。招辭見上上曰。不允。命勳曰。請荐棘罪人瑩中。亟令王府。設鞫嚴門。快施當律。措辭見上上曰。不允。命勳曰。請亟收放逐罪人鄭遠竄。珍島郡定配罪人閔百奮放釋之命。措辭見上上曰。不允。命勳曰。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。命勳曰。請河東府減死定配罪人昌鼎。依律處斷。措辭見上上曰。不允。命勳曰。請濟牧減死定配罪人範聖。依律處斷。措辭見上上曰。不允。命勳曰。請物故罪人德泰支屬之應坐者。一竝詳査。絶島散配。措辭見上上曰。不允。命勳曰。請㓒原縣定配罪人志遜。更令王府。設鞫嚴問。期於得情。措辭見上上曰。不允。命勳曰。請減死定配罪人德秀。亟令王府。更加嚴鞫。快正王法。措辭見上上曰。不允。命勳曰。請削黜罪人鄭履煥。絶島安置。措辭見上上曰。不允。命勳曰。請淸川君金鍾正。亟命刊去爵秩。姑先放逐田里。措辭見上上曰。不允。命勳曰。請平海郡殺獄罪人黃師憲。亟收減死之命。更加嚴訊。期於得情。以重償命之典。措辭見上上曰。不允。命勳曰。新除授大司諫金文淳。時在平安道成川府任所。請斯速乘馹上來事。下諭。上曰。依啓。有慶曰。臣於日昨筵席。略陳懲討之義。而又此仰達矣。三司之請。三載于玆。而尙未蒙允。臣實未知聖意之攸在矣。諸賊之罪惡。旣是貫盈。而神人共憤。則殿下何至今不允耶。以向來伏閤之事言之。纔過三日。遽爾中撤。而在庭諸臣。亦未有庭請之擧。自有國以來。寧有是事。此雖體聖上好生之德意。而揆以臣分。其可謂爲君父討亂逆之義乎。臣竊聞庭請而不允。則自闕而退伏。以至渡江。期於蒙允而後已。向使伏閤之諸臣。至於如此而乃已。又使一國之士庶。亦如庭臣而乃已。則殿下雖欲曲貸。必不可得。而一日二日。上下相持。徒損國體。此莫非臣等誠未仰格之致。而以殿下明聖。何不念及於當斷不斷之譏也。今殿下終始容貸。不施王章。則非但有困獸寒灰之慮而已。史臣書之。後世譏之曰。此是必誅之賊。而君不加誅。臣不能討云爾。則臣等之罪。固不足恤。而豈不爲聖明之累也哉。伏願殿下。亟從三司之請。快洩神人之憤焉。尙喆命善曰。三司之請討已久。一國輿憤愈激。今已數年。上下相持。國經徒損。王章莫伸。誠甚悶矣。伏願亟允合辭之請焉。度默志儉曰。都憲旣已陳達。而此非但臣等之言。乃擧國共憤之意也。前後聖批。臣等非不仰認。而一年二年。今過數年。則私恩亦已申矣。容貸亦云過矣。豈可一向靳持。使王章久屈。國法未擧乎。臣等亦旣殿下之臣子。而尙與此賊。共戴天日。此實臣等之罪。伏望亟從臺臣之請焉。上曰。已喩於前後之批矣。命退。諸臣以次退出。